按田
作者：黄庭堅
朝代：宋

paragraphs: 河水積崢嶸，山雪晴索寞。
幽齋怯寒威，況復出城郭。
馬爲蝟毛縮，人歎狐裘薄。
淤泥虎跡交，叢社烏聲樂。
橋經野燒斷，崖值天風落。
洩雲迷鴻濛，戴石瘦犖嶨。
攀緣若登天，扶服如入橐。
窮幽至河麋，落日更槃礴。
新民數十家，飄寓初棲託。
壯産無惰農，荒榛盡開鑿。
臨流遣官丁，悉使呼老弱。
恩言諭官意，鄣水陂可作。
春秧百頃毬，秋報千倉穫。
掉頭笑應儂，吾麥自不惡。
麥苗不爲稻，誠恐非民瘼。
不知肉食者，何必苦改作。
我行疲鞍馬，且用休羈絡。
艱難相顧歎，共道折腰錯。
勢窮不得已，來自取束縛。
月明夜蕭蕭，解衣寬带索。
卧看雲行天，北斗掛屋角。
析薪爨酒鼎，興至且相酌。